অভিনেতা, নাট্যকার, চিত্রপরিচালক গিরিশ কারনাড রবীন্দ্রনাথ ঠাকুরকে ‘মেডিওকর’ নাট্যকার এবং রবীন্দ্রনাথের নাটককে ‘সেকেন্ড রেইট’ বলেছেন। হ্যাঁ, রবীন্দ্রনাথের লেখা নাটকগুলোর মধ্যে ‘সেকেন্ড রেইট’ নাটক আছে — কিন্তু রবীন্দ্রনাথ ঠাকুর ‘রক্তকবরী’র মতো অনন্যসাধারণ আধুনিক নাটকও লিখেছেন। এবং তার সমগ্র নাট্যসৃষ্টির মধ্যে যদিও হাতে গোনা কয়েকটিই অনন্য নাটক আছে, কিন্তু যেহেতু কিছু মহান নাটক তিনি সৃষ্টি করেছেন, তাহলে তাকে কি আর ‘মেডিওকর’ নাট্যকার বলা যায়? অবশ্য রবীন্দ্রনাথের নাটক নিয়ে শুধু যে কারনাড এবারই প্রথম এমন কথা বলেছেন তা নয় — কারনাড আগেও এমন কথা বলেছেন এবং শুধু কারনাডের মতো কন্নড় ও ইংরেজি ভাষার নাট্যকার নয় বাংলা ভাষার অনেক নাট্যকারও রবীন্দ্রনাথের নাটক নিয়ে এমন মনোভাব পোষণ করেন। অবশ্য এতে রবীন্দ্রনাথ ঠাকুরের অমর নাটক ‘রক্তকবরী’, ‘মুক্তধারা’ বা ‘ডাকঘর’রের কিছুই আসবে যাবে না।